text: Pinchonnès moult bel et à point 
   PageV02P145
   Li devisa de point en point 
   Que il de là endroit devint, 
   Et com à Chastel Noble vint, 
   Et comment il se combati, 
   Et comment de là se parti, 
   Et com à Durban l'enprunta 
   Cléomadès, quant s'en ala :
   "Vers moi et vers tous se celoit. 
   Ne savoie qui il estoit 
   Quant nous venimes ci er soir ; 
   Aussi me doinst Diex joie avoir. 
   Mais hui, puis qu'il fu ajorné, 
   M'a dit de lui la verité, 
   Et m'a commandé et priié 
   Que par moi soit dit et noncié 
   Qui il est, et qu'il m'en souviengne 
   Partout en quel lieu que je viengne, 
   Et comment bien li est cheü 
   Dou très grant meschief où il fu. 
   Vous meïsme me rouva dire 
   Que vous n'aiez corrous ne ire 
   S'il a s'amie retrouvée.
   De ce k'ainsi l'avez gardée 
   Vous mande k'il vous set grant gré, 
   Et vous seroit guerredonné 
   Folio53v
   S'il povoit jamais chose faire 
   Qui vous ne les vos peüst plaire. 
   Sachiez que par cel cheval là 
   Seur quoi Cléomadès s'en va 
   Est toute la chose avenue 
   Qui ci vous est ramenteüe. 
   Ce que je sai vous en ai dit 
   Que je n'en ai de riens mentit."
  